|  |
| --- |
| **Budapest Főváros VII. kerület Erzsébetváros Önkormányzata**  **Tóth Csaba Klímavédelmi és Fenntarthatósági Kabinet vezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2023. december 5 - ei rendkívüli**

**ülésére**

|  |  |
| --- | --- |
| **Tárgy:** | **Javaslat a Klauzál tér 11. Társasházzal a tervezett esővízgyűjtő tartály telepítésére vonatkozó szerződés megkötésére és a Klauzál téri Vásárcsarnok esővízgyűjtő tartály beruházás kivitelezésére vonatkozó beszerzési eljárást lezáró döntés meghozatalára** |

**Készítette:**

Tóth Csaba

Klímavédelmi és Fenntarthatósági Kabinet vezetője

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

A Klauzál téri Vásárcsarnok esővízgyűjtő tartály beruházásával kapcsolatban szükségessé vált együttműködési megállapodás megkötése a Klauzál tér 11. Társasházzal (a továbbiakban: Társasház), és a kivitelezést lehetővé tevő beszerzési eljárás lebonyolítása.

A megvalósításhoz szükséges pontos műszaki leírást az ajánlattételi felhívás melléklete tartalmazza (előterjesztés 2. számú melléklete).

A Társasházzal kötendő együttműködési megállapodásban az Önkormányzat teljeskörű felelősséget vállal az esővízgyűjtő tartály telepítése és működése közben potenciálisan felmerülő károkért, és vállalja a tartály működtetését. A Társasház vállalja, hogy a tartály telepítését és működését nem akadályozza.

Az esővízgyűjtő tartály kivitelezésével kapcsolatos feladatra határozott idejű szerződést kívánunk kötni, a szerződés aláírásától számított 50 nap időtartamra.

Figyelemmel a beszerzés becsült értékének összegére, Budapest Főváros VII. Kerület Erzsébetváros Önkormányzata a V/143-1/2023 iktatószámú polgármesteri engedély (előterjesztés 1. számú melléklete) alapján beszerzési eljárást indított „Klauzál téri Vásárcsarnok esővízgyűjtő tartály beruházás kivitelezése” tárgyában.

Budapest Főváros VII. kerület Erzsébetváros Önkormányzatának és Polgármesteri Hivatalának Beszerzési Szabályzata (a továbbiakban: Beszerzési Szabályzat) rendelkezései alapján az alábbi három gazdasági szereplő részére került megküldésre az ajánlattételi felhívás (előterjesztés 2. sz. melléklete):

* Barek és Rékasi Építőipari Kereskedelmi és Szolgáltató Kft.
* GAB-ÉPSZER Kft.
* M és M Épitőipari Szolgáltató Kft.

A beszerzés becsült értéke nettó 28.000.000,- forint + ÁFA.

Az ajánlattételi határidőig, vagyis 2023. szeptember 20. napja 13 óráig valamennyi gazdasági szereplő megküldte ajánlatát az alábbiak szerint:

|  |  |  |
| --- | --- | --- |
| **Ajánlattevő megnevezése** | **Ajánlati ár** (bruttó) | **Megjegyzés** |
| M és M Építőipari Szolgáltató Kft. | 34 420 747,-  nettó 27 102 950,- | érvényes |
| Barek és Rékasi Építőipari Kereskedelmi és Szolgáltató Kft. | 40 020 240,-  nettó 31 512 000,- | érvényes |
| GAB-ÉPSZER Kft. | 49 231 925,-  nettó 38 765 295,- | érvényes |

Az ajánlattevők eredetileg a 2023. szeptember 25. és november 12. napja közötti időszakra adták meg ajánlatukat. Mivel a kivitelezési időszak 2024. január eleje és február 20. közötti időszakra módosult, megkérdeztük az ajánlattevőket, hogy az új időszakra is fenntartják-e ajánlatukat. Mindhárom ajánlattevő jelezte, hogy ajánlatát abban az esetben is fenntartja, ha a beruházásra nem az eredetileg tervezett 2023. őszi időpontban, hanem 2024. január eleje és február 20. napja között kerül sor.

Az érvényes ajánlatok (előterjesztés 4-6. sz. mellékletei) közül, a bírálati szempont szerint (legalacsonyabb összegű ellenszolgáltatás) a legelőnyösebb ajánlatot a M és M Építőipari Szolgáltató Kft. nyújtotta be (7. sz. melléklet). A szerződéstervezetben foglaltak szerint a Megrendelő, azaz Budapest Főváros VII. Kerület Erzsébetváros Önkormányzata a vállalkozói díj 3%-ának megfelelő összegű tartalékkeretet is biztosít a rendeltetésszerű és biztonságos használathoz szükséges munkák elvégzésére és az előre nem tervezett, de szükséges és időközben felmerülő megrendelői igények kielégítésére, melynek összege 813 088,- Ft + 219 534,- Ft ÁFA.

A Beszerzési Szabályzat IV. fejezet 2.3. és 2.4 pontjai alapján:

*„2.3. A nettó 5.000.000 Ft összeget meghaladó, de a nettó 10.000.000 Ft összeget el nem érő egyedi beszerzési érték esetén alkalmazandó eljárásrend:*

*2.3.1. A felhívást legalább 3 ajánlattételre felhívottnak kell egyidejűleg írásban megküldeni, lehetőség szerint előzetesen tájékozódni kell arról, hogy a felhívottakkal összefüggésben az alkalmasság vélelmezhető legyen. Az ajánlatkérés tartalmát úgy kell meghatározni, hogy annak alapján az Árajánlatot tevők megfelelő árajánlatot tehessenek, a határidőben benyújtott árajánlatok összehasonlíthatóak legyenek…”*

*„2.4. A nettó 10.000.000 Ft összeget elérő vagy meghaladó beszerzési érték esetén alkalmazandó eljárásrend:*

1. *A nettó 5.000.000 Ft összeget meghaladó, de a nettó 10.000.000 összeget el nem érő beszerzési érték esetén alkalmazandó eljárásrendet kell alkalmazni a beszerzés, az ajánlatkérés során.* *Továbbá az eljárást lezáró érdemi döntés meghozatala során az IV. 2.3.2 a) - i) pontokban felsorolt esetekben.*

*Jelen pont alkalmazása esetén 3 ajánlat bekérése nem mellőzhető. A beérkezett ajánlatok értékeléséről bírálati jegyzőkönyv felvétele kötelező. Az alkalmazandó iratmintát a Szabályzat 1. számú melléklete tartalmazza.*

*b) A beszerzési eljárást lezáró érdemi döntés meghozatala ez esetben a Pénzügyi és Kerületfejlesztési Bizottság hatáskörébe tartozik. E döntéshez szükséges előterjesztést a beszerzés tárgya szerinti Szakiroda készíti elő.”*

A szükséges fedezet rendelkezésre áll Budapest Főváros VII. kerület Erzsébetváros Önkormányzata 2023. évi elfogadott költségvetésében a „9128 LIFE in RUNOFF című LIFE20 CCA/HU/001774 pályázat” címszámon.

A fentiekre tekintettel kérem, hogy a Tisztelt Bizottság az előterjesztést megtárgyalni és a határozati javaslatokat elfogadni szíveskedjen.

**Határozati javaslat**

**I.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2023. (XII. 05.) határozata a Klauzál tér 11. Társasházzal kötendő együttműködési megállapodás tárgyában**

Képviselő-testületének Pénzügyi és Kerületfejlesztési Bizottsága úgy dönt, hogy

1. Budapest Főváros VII. Kerület Erzsébetváros Önkormányzata együttműködési megállapodást köt a Klauzál tér 11. Társasházzal a társasház udvarán létesítendő esővízgyűjtő tartály telepítéséről és működtetéséről.
2. felkéri a polgármestert az 1. pontban meghatározott együttműködési megállapodás aláírására.

**Felelős:** Niedermüller Péter polgármester

**Határidő:** 2023. december 31.

**II.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2023. (XII. 05.) határozata a Klauzál téri Vásárcsarnok esővízgyűjtő tartály beruházás kivitelezése tárgyában**

Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy

1. engedélyezi az M és M Építőipari Szolgáltató Kft. (székhelye: 2085 Pilisvörösvár, Zöldfa utca 1.; cégjegyzékszám: 13 09 065512, adószám: 10765250-2-13; képviseli: Müller Zsolt ügyvezető) és Budapest Főváros VII. Kerület Erzsébetváros Önkormányzata közötti szerződéskötést a „Klauzál téri Vásárcsarnok esővízgyűjtő tartály beruházás kivitelezése” tárgyában mindösszesen nettó 27 102 950 + 7 317 797 Ft ÁFA összegben, továbbá a vállalkozói díj 3%-ának megfelelő összegű tartalékkeretet is biztosít a rendeltetésszerű és biztonságos használathoz szükséges munkák elvégzésére és az időközben felmerülő megrendelői igények kielégítésére, melynek összege 813 088,- Ft + 219 534,- Ft ÁFA.
2. felkéri a polgármestert az 1. pontban meghatározott „Klauzál téri Vásárcsarnok esővízgyűjtő tartály beruházás kivitelezése” tárgyában a kivitelezési szerződés aláírására.
3. felkéri a polgármestert, hogy gondoskodjon az építőipari kivitelezéshez szükséges műszaki ellenőri feladatok ellátásáról.
4. felkéri a polgármestert az építőipari kivitelezés vonatkozásában az Erzsébetvárosi Piacüzemeltetési Kft.-vel történő együttműködésre.

**Felelős:** Niedermüller Péter polgármester

**Határidő:** 1. pont tekintetében azonnal, 2. pont tekintetében 2023. december 20., 3. pont tekintetében 2024. január 15., 4. pont tekintetében 2024. február 29.

Budapest, 2023. november 23.

Tóth Csaba

kabinetvezető

Klímavédelmi és Fenntarthatósági Kabinet

Előterjesztés mellékletei:

1. sz. melléklet – Ajánlattételi felhívást engedélyező levél, ajánlattételi felhívás
2. sz. melléklet – Műszaki dokumentáció
3. sz. melléklet – Értesítés ajánlattételi határidő hosszabbításáról
4. sz. melléklet – Barek és Rékasi Építőipari Kereskedelmi és Szolgáltató Kft. ajánlata, ajánlat fenntartására vonatkozó nyilatkozat
5. sz. melléklet – GAB-ÉPSZER Kft.ajánlata, ajánlat fenntartására vonatkozó nyilatkozat
6. sz. melléklet – M és M Építőipari Szolgáltató Kft. ajánlata, ajánlat fenntartására vonatkozó nyilatkozat
7. sz. melléklet – Bíráló bizottsági jegyzőkönyv